Ovidiu Anton, care va reprezenta România la Eurovision 2016, a fost ales în urma punctajului primit de la public, prin televoting.

Astfel, Ovidiu Anton a obţinut 6.585 de voturi din partea publicului. Pe poziţia a doua, în urma voturilor, s-a situat Vanotek feat. The Code & Georgian, cu 4.702 voturi, iar pe poziţia a treia, Florena, cu 3.491 de voturi. Pe poziţia a patra s-a situat Dream Walkers, pe locul al cincilea, Mihai Trăistariu, iar pe locul al şaselea - Doru Todoruţ feat. Irina Baianţ.

În finala selecţiei naţionale de duminică seară, publicul a fost singurul care a ales reprezentantul României pentru scena de la Stockhom, din cele şase piese rămase în concurs.

În urma preselecţiei de vineri seară, în finala naţională a Eurovision au concurat Florena, Doru Todoruţ feat. Irina Baianţ, Dream Walkers, Vanotek feat. The Code & Georgian, Ovidiu Anton şi Mihai Trăistariu. Ordinea intrării în concurs în finala Eurovision România a fost stabilită în direct la TVR 1, în emisiunea "Eurovision - Selecţia Naţională", transmisă, sâmbătă, de la Baia Mare.

După ce au fost anunţate rezultatele votului publicului, Ovidiu Anton a mulţumit tuturor persoanelor care l-au susţinut. "Vă mulţumesc tuturor, mulţumesc publicului care a votat, mulţumesc comunităţii rock din România (...)", a spus Ovidiu Anton.

El i-a adus un omagiu şi regretatului realizator de televiziune Titus Munteanu. "Titus Munteanu m-a învăţat că cel mai mare semn de superioritate este bunătatea", a spus Ovidiu Anton.

Totodată, acesta a dedicat victoria sa "celor care au pus laţul pe cultura din România" şi au transformat-o într-o "iarbă seacă, o iarbă palidă, încercând să ne facă turmă". "Noi nu suntem turmă, noi suntem lupi, noi suntem daci (...) Noi nu dormim, suntem aici, suntem puternici", a mai spus Ovidiu Anton.

UPDATE: Liniile telefonice s-au închis la 22.30, la semnalul "STOP VOT!".

Clasamentul final este:

1. Ovidiu Anton

2. Vanotek feat. The Code & Georgian

3. Florena

4. Dream Walkers

5. Mihai Trăistariu

6. Doru Todoruţ feat. Irina Baianţ

UPDATE: La ora 21.30 organizatorii au anunţat "START VOT!" pentru ca românii să îşi voteze favoriţii. Votul poate fi exprimat trimiţând numărul de intrare în concurs al favoritului (01, 02, 03,...06), prin SMS, la numărul 1200 (tarif: 1 euro + TVA), număr valabil în reţelele Digi Mobil, Orange, Telekom şi Vodafone, ori sunând la acelaşi număr de telefon — 1200 şi tastând numărul piesei favorite din concurs: 01, 02, 03... 06, cu acelaşi tarif (1 euro + TVA / apel), valabil în reţelele Orange, Telekom şi Vodafone.

Finala Eurovision România 2016 a fost deschisă de Paula Seling care a susţinut un minirecital pe scena Sălii Sporturilor din Baia Mare.

Publicul va alege câştigătorul Eurovision România, iar finala desfăşurată la Baia Mare va putea fi urmărită în direct şi în exclusivitate la TVR 1, TVR HD, TVR Internaţional şi TVR Moldova şi online, pe TVR+ şi eurovision.tvr.ro, duminică, de la ora 20.30.

După ce şi-au încheiat vineri misiunea în cadrul concursului, patru dintre cei cinci membri ai juriului - Zoli, împreună cu Zoli Toth Project, Cezar Ouatu, Randi şi Uddi, alături de Horia Moculescu - vor susţine recitaluri care mai de care surprinzătoare. Paula Seling, care a reprezentat România, împreună cu Ovi, la Eurovision în 2010 şi 2014, va fi şi ea prezentă la Baia Mare. În deschiderea finalei ea va aduce, împreună cu artişti ai zonei, reinterpretări ale unor melodii populare din Maramureş. Şi Lidia Isac, reprezentanta din acest an a Republicii Moldova la Eurovision, va veni pe scena Eurovision România să cânte melodia cu care va concura la Stockholm.

"Am noroc că ştiu cânta" şi "Maramureş, plai cu flori" vor răsuna din glasurile băimărencei Paula Seling şi ale celelorlalţi artişti maramureşeni pe care i-a invitat în recitalul ei de deschidere din seara finalei. "Am intrat cu drag în proiectul Eurovision de anul acesta, la propunerea echipei TVR. Ideea era să punem în valoare temele specifice Maramureşului prin îmbinarea lor cu piesele pop pe care le cânt, într-un mix dinamic, plin de culoare, cu invitaţi de marcă, ce reprezintă Maramureşul meu drag: Dumitru Fărcaş, Corul bărbătesc din Finteuşul Mare, familia Petreuş, soţii Cornelia şi Lupu Rednic. Aveţi multe surprize! Urmăriţi Eurovisionul, de la Baia Mare", spune Paula Seling, în invitaţia sa adresată publicului.

Totodată, în seara finalei Eurovision România, Zoli Toth Project lansează un nou concept de show, "Cocoon", o premieră atât pentru pentru fanii Eurovision, cât şi pentru publicul larg. Clopotul Catedralei din Baia Mare se va auzi de pe scena finalei Eurovision România în recitalul lui Zoli. Tot atunci, spectatorii şi telespectatorii vor descoperi şi un nou instrument muzical. "Recitalul pe care l-am pregătit va îmbina elemente din muzica tradiţională cu muzică electronică şi va reuni pe scenă opt percuţionişti şi în jur de 30 de dansatori. Am ales să colaborăm cu artiştii locali, printre care Ansamblul Naţional de Dansuri Transilvania şi Clubul Galactic Dance, alături de Feeling Goove Dance Studio. Invitatul nostru special în recital este Grigore Leşe. Tot pentru recital, echipa TVR a pregătit un design de lumini şi o grafică aparte. Ce a rezultat vedeţi duminică seară, la finală", spune Zoli Toth, care va cânta cu Grigore Leşe o piesă compusă de el. De altfel, muzica întregului recital Zoli Toth Project este compusă de liderul grupului.

"Într-atât de departe a mers generozitatea gazdelor noastre din Maramureş, încât ne-au ajutat să aducem clopotul Catedralei din Baia Mare pentru a se auzi pe scena Eurovision, în show-ul imaginat de Zoli Toth Project. Atât membrii juriului, cât şi concurenţii şi ceilalţi artişti prezenţi în finală cu recitaluri au gândit momente speciale, au repetat cu maximă dedicaţie pentru a face din seara finalei Eurovision România una de neuitat! Vă aşteptăm duminică seară să-i urmăriţi!", spune şi Iuliana Marciuc, producătorul evenimentului.

Pe de altă parte, în seara finalei naţionale a Eurovision, o nouă versiune a melodiei "Vagabondul vieţii mele" se va auzi de la Baia Mare, într-o interpretare cu totul inedită: Horia Moculescu, Randi şi Uddi, două generaţii într-un trio surprinzător. Un alt moment surpriză va fi schimbul de instrumente muzicale, astfel că Zoli va lua loc la pian, iar Horia Moculescu va trece şi încerca sonorităţile instrumentului de percuţie bongos.

Şi Cezar Ouatu a pregătit un recital pentru show-ul din 6 martie. Artistul va interpreta "Rise Like a Phoenix", hitul care i-a adus Conchitei Wurst marele trofeu Eurovision în 2014 şi recunoaşterea internaţională.

La rândul său, reprezentanta Republicii Moldova la Eurovision 2016 este invitată în finala Eurovision România. Lidia Isac va cânta pe scena de la Baia Mare melodia cu care a câştigat selecţia naţională a Republicii Moldova şi cu care va participa la Stockholm, "Falling Stars". Tânăra de 22 de ani, Lidia Isac este absolventă a şcolii muzicale, specialitatea pian şi absolventă a facultăţii de jurnalism de la Universitatea de Stat din Moldova. "Falling Stars" este semnată de o echipă internaţională de autori (Gabriel Alares, Sebastian Lestapier, Ellen Berg, Leonid Gutkin), ale căror compoziţii au ocupat locuri importante la ediţiile precedente ale concursului Eurovision. Dintre acestea, "A Million Voices", interpretată de Polina Gagarina, care a reprezentat Rusia, s-a clasat pe locul al doilea în 2015.

În finala selecţiei naţionale de duminică seară, publicul este singurul care va alege reprezentantul României pentru scena de la Stockhom, dintre piesele rămase în concurs, prin televot. Ovidiu Anton, Dream Walkers, Florena, Mihai Trăistariu, Vanotek feat. The Code & Georgian şi Doru Todoruţ feat. Irina Baianţ sunt concurenţii pe care publicul îi va vedea pe scena Sălii Sporturilor din Baia Mare, în finala naţională a concursului Eurovision 2016. Dintre ei, publicul va alege câştigătorul. Ordinea intrării în concurs în finala Eurovision România a fost stabilită în direct la TVR 1, în emisiunea "Eurovision - Selecţia Naţională", transmisă, sâmbătă, de la Baia Mare.

Votul va putea fi exprimat trimiţând numărul de intrare în concurs al favoritului (01, 02, 03,...06), prin SMS, la numărul 1200 (tarif: 1 euro + TVA), număr valabil în reţelele Digi Mobil, Orange, Telekom şi Vodafone, ori sunând la acelaşi număr de telefon - 1200 şi tastând numărul piesei favorite din concurs: 01, 02, 03... 06, cu acelaşi tarif (1 euro + TVA/ apel), valabil în reţelele Orange, Telekom şi Vodafone. Liniile telefonice se vor deschide la semnalul "Start vot!" şi se vor închide după 60 de minute, la semnalul "Stop vot!".

Concursul cântecului european se va desfăşura, în acest an, la Stockholm, Suedia, pe 10, 12 şi 14 mai. În competiţie s-au înscris 43 de ţări, cu trei mai multe decât la ediţia precedentă. România va participa în a doua semifinală a concursului, cea din 12 mai, alături de Albania, Bulgaria, Danemarca, Georgia, Slovenia, Norvegia, Ucraina, Belgia, Letonia, Belarus, Irlanda, Elveţia, Macedonia, Australia, Lituania, Polonia, Israel şi Serbia.